ଶିଶୁଲେଖା, ଓଡ଼ିଶା ସରକାରଙ୍କଦ୍ୱାରା ପ୍ରକାଶିତ ଏକ ଶିଶୁ ପତ୍ରିକା । ଏହା ଏକ ମାସିକ ପତ୍ରିକା । ଇତିହାସ ଓଡ଼ିଶା ସରକାରଙ୍କ ବିଦ୍ୟାଳୟ ଓ ଗଣଶିକ୍ଷା ବିଭାଗ ତରଫରୁ ୧୯୭୧ ମସିହାରେ ଏହି ପତ୍ରିକା ପ୍ରକାଶନ ଆରମ୍ଭ ହୋଇଥିଲା । ସେତେବେଳେ ଏହା ଶିକ୍ଷାବିଭାଗ ତରଫରୁ ଶିଶୁ ସାହିତ୍ୟ ସମିତିଦ୍ୱାରା ପ୍ରକାଶିତ ହେଉଥିଲା । ଅନନ୍ତ ପଟ୍ଟନାୟକ ଏହି ପତ୍ରିକାର ସମ୍ପାଦନା କରୁଥିଲେ । ୧୯୯୨-୯୩ ମସିହା ପର୍ଯ୍ୟନ୍ତ ଏହାର ପ୍ରକାଶନ ଅନବରତ ଚାଲିଥିଲା । ୨୦୦୪-୦୫ ମସିହାରେ ଏହା କିଛି ମାସ ପର୍ଯ୍ୟନ୍ତ ପୁନଃ ପ୍ରକାଶିତ ହୋଇଥିଲା । ପୁଣି କିଛି ବର୍ଷର ବ୍ୟବଧାନ ପରେ ୨୦୧୦ ମସିହା ଜୁଲାଇ ୮ ତାରିଖରୁ ଓଡ଼ିଆ ଭାଷା ପ୍ରତିଷ୍ଠାନ ତରଫରୁ ଏହା ଏକ ତ୍ରୈମାସିକ ପତ୍ରିକା ଭାବରେ ପ୍ରକାଶିତ ହେବାକୁ ଲାଗିଲା । ୩ ବର୍ଷ ପରେ ପୁଣି ୨୦୧୩ ମସିହାରେ ଏହାର ପ୍ରକାଶନ ବନ୍ଦ ହୋଇଥିଲା । ୨୦୨୧ ଅପ୍ରେଲ ୧ ତାରିଖରୁ ଏହାର ପୁନଃ ପ୍ରକାଶନ ଆରମ୍ଭ ହୋଇଥିଲା । ୨୦୨୧ ମସିହାରେ ଏହି ପତ୍ରିକାର ଇ-ସଂସ୍କରଣ ପ୍ରକାଶ କରାଯିବାର ମଧ୍ୟ ଯୋଜନା କରାଯାଇଥିଲା । ୨୦୨୧ରୁ ଏହି ପତ୍ରିକାର ସମ୍ପାଦକମଣ୍ଡଳୀରେ ଦାଶ ବେନହୁର କାର୍ଯ୍ୟ କରିଥିଲେ । ପୂର୍ବରୁ ଏହି ପତ୍ରିକାର ସମ୍ପାଦକ ଭାବରେ ଅନନ୍ତ ପଟ୍ଟନାୟକ, ପ୍ରସନ୍ନ କୁମାର ମିଶ୍ର  ( ୧୯୮୧ - ୧୯୯୧ ) , ବୀରକିଶୋର ଦାସ ଓ ଜଗନ୍ନାଥ ମହାନ୍ତି ଆଦି କାର୍ଯ୍ୟ କରିଥିଲେ  ।